## Mazón: “Els centres d’atenció integral a les víctimes de violència sexual a Alacant, Castelló i València seran una realitat abans de cap d’any”

*** Fa una crida a l’acció transversal i aposta per dotar de més recursos per a la prevenció, protecció i assistència de les víctimes, a més de reforçar les ferramentes normatives
* Apel·la a la “unitat i el compromís ferm” de societat civil, forces polítiques i administracions per a lluitar contra la violència masclista
* Agraïx la labor de les persones i entitats guardonades en els Premis de la Generalitat amb motiu d’esta efemèride, que “ens inspiren a tots i que ens recorden que queda molt per fer”**

**València.**

El president de la Generalitat, Carlos Mazón, ha subratllat que “abans que acabe l’any” es posaran en marxa els tres centres d’atenció integral a les víctimes de violència sexual a Alacant, Castelló i València que són finançats amb fons europeus.

Així ho ha manifestat el president durant l’acte institucional celebrat en el marc del Dia Internacional per a l’Eliminació de la Violència contra la Dona, que es commemora cada 25 de novembre, en el qual també ha participat la vicepresidenta primera i consellera de Servicis Socials, Igualtat i Vivenda, Susana Camarero.

Durant el seu discurs, el cap del Consell ha assegurat que en la lluita contra la violència contra les dones “cap esforç és superflu”, per la qual cosa ha reiterat el compromís de la Generalitat a “reforçar les nostres ferramentes normatives i dotar de més recursos la xarxa pública de prevenció, protecció i assistència”.

El president ha remarcat que la violència masclista “ha de ser un objectiu transversal que ens implique a tots i totes”, ja que està en joc “la nostra dignitat i decència com a societat igualitària i diversa”.

En este sentit, ha apel·lat a la “unitat i el compromís ferm” de les administracions, els partits polítics, les associacions, el teixit productiu i tota la societat civil per a lluitar contra la violència contra les dones.

El cap del Consell ha començat la seua intervenció assenyalant que “la magnitud de les conseqüències que encara patixen milers de persones per la pitjor catàstrofe natural de la nostra història enfosquix qualsevol altra cosa en els nostres sentiments i els nostres pensaments”, al mateix temps que ha insistit que “la terrible pèrdua de vides i els estralls de les riuades no ens poden fer oblidar altres mals com la violència contra la dona”.

Des de 2003, quan es va començar a quantificar el nombre de dones assassinades per les seues parelles o exparelles, s’han registrat 1.288 víctimes a Espanya, 161 de les quals han sigut a la Comunitat Valenciana. Un rastre de morts que deixen, a més, 467 orfes des de 2013 en tota Espanya.

**Guardons de la Generalitat**

El cap del Consell ha agraït la labor de les persones i entitats reconegudes en la II Edició dels Premis de la Generalitat que estan treballant per a lluitar contra esta xacra social. Per a Mazón, “són exemples que ens inspiren a tots, ens inciten al moviment i ens recorden que queda molt per fer”, i ha destacat el seu “compromís i trajectòria” que contribuïxen a “visibilitzar el problema, buscar solucions i millorar els protocols”.

En esta edició dels guardons, s’ha reconegut el magistrat Vicente Magro, l’associació Alanna, l’ONG Save the Children, la Fundació Gómez Acebo i Pombo, i l’Associació de Famílies i Dones del Medi Rural.

Fecha: 04/12/2024